Nele-Liis Vaiksoo

Nele-Liis Vaiksoo (sündinud 16. märtsil 1984 Tallinnas) on eesti laulja ja muusikalinäitleja. Nele-Liis Vaiksoo on õppinud aastatel 1990–2002 Westholmi gümnaasiumis muusika süvaõppega klassis ja lõpetanud 2005. aastal Tallinna Vanalinna Täiskasvanute Gümnaasiumi. Ta on lõpetanud 1999. aastal Tallinna Muusikakooli klaveri erialal (õpetaja Kaja Frischer). Õppinud laulmist Aarne Saluveeri, Ester Lepa, Ludmilla Issakova, Zoja Hertzi ja Maikeni juhendamisel. Kuueaastaselt hakkas ta laulma ETV laste laulustuudios Ave Kumpase käe all. ETV tütarlastekooriga esines ta 1990. aastatel paljudes ETV telesaadetes ning konkurssidel ja kontsertidel nii Euroopa riikides kui ka Iisraelis, USA-s ja mujal. Soololauljana saavutas Nele-Liis Vaiksoo 2000. aastal Eesti Televisiooni lauluvõistlusel "Laulukarussell" neljanda koha, esitades finaalis Olav Ehala "Näkilaulu". Enne teatritöö algust 1998. aastal osales Nele-Liis Vaiksoo eeskätt lavastuslikes ETV laste- ja muusikasaates. Tema muusikalidebüüt oli Rodgersi/Hammersteini "Kuningas ja mina" (1998), kus ta kehastas haaremis üht paljudest kuninga naistest. Suurem roll, naispeaosa Sarah, järgnes 2000. aastal muusikalis "Vampiiride tants". Sestsaadik on Vaiksoo mänginud paljudes muusikalides pea- või kõrvalosa, aga näidelnud ka mõnes draamalavastuses. 2008. aasta sügisest kuni 2010. aasta kevadeni töötas Nele-Liis Vaiksoo kaks aastat Saksamaal Oberhauseni muusikateatris. Seal laulis ta Sarah' rolli muusikalis "Vampiiride tants" igapäevatööna kuni kaheksa etendust nädalas. Eestisse naasmise järel järgnesid peaosad rahvusooperi Estonia muusikalis "Pipi Pikksukk" ja Vanemuise teatri lavastuses "Mary Poppins" jm. Muusikalis "Hüljatud" on Vaiksool õnnestunud mängida nii 2001. aastal Georg Malviuse lavastuses Tallinna Linnahallis (Cosette'i rollis) kui ka alates 2017. aastast Samuel Harjanne lavastuses Vanemuise teatris (Fantine'i rollis). Solistina on Vaiksoo esinenud koos nii suurte orkestrite kui ka kammerlike ansamblitega. 2007. aastal alanud koostööst Mart Sanderi ja tema Bel-Etage Svingorkestriga on sündinud nii rahvusvahelisi sõukavasid ja kontserte kui ka kodumaiseid telesaateid ja heliplaadistusi. 2012. aastast tänini teeb ta koostööd helilooja ja pianisti Olav Ehalaga, nad on andnud üle saja ühise kontserdi. Nende 2014. aasta kontserdikavas "Väike suvemuusikal", kus tegi kaasa ka näitlev laulja Lauri Liiv, võis kuulda nii eesti kui ka maailma filmi- ja teatrimuusika paremikku. 2023. ja 2024. aastal on ta esinenud koos Lauri Liivi, Johan Randvere ja Märt Avandiga kontserdikavas "Kolm meest ja naine", millega antakse ajastute kaupa kirev läbilõige Eesti teatri- ja kontserdilavadel kõlanud muusikahittidest. Tartu kui Euroopa kultuuripealinna ürituste raames oli Vaiksoo üks soliste veebruaris 2024 Otepääl toimunud "Talveöö laulupeol" ning esines ka 2024. aasta augustis kontsertlavastuses "Ellujäämise kunstid ristteel". Ta on osalenud muusikalistes meelelahutussaadetes "Su nägu kõlab tuttavalt" (TV3, 2013; 4. koht) ja "Maskis laulja" (TV3, 2024; Kiisu roll, 4. koht). 2002. aastal oli ta ETV "Laulukarusselli" saatejuht. Konkursil Eesti Laul 2024 esitas ta laulu "Käte ümber jää" (autorid Peter Põder, Allan Kasuk, Nele-Liis Vaiksoo ja Marek Sadam), mis saavutas kolmanda koha. Vaiksoo on lugenud või laulnud dublaaži Disney Stuudio animafilmidele “Rapuntsel” (nimiosa), “Lõvikuningas” (Nala), "Lammutaja Ralf", "Lumekuninganna 2" jm. 2002. aastal välja antud plaadil "Family. We Are Family" laulab ta koos Kaire Vilgatsi, Maikeni, Bert Pringi, Lauri Liivi ja Lauri Pihlapiga. 2008. aastal ilmus tema ja Rolf Roosalu jõulualbum. Detsembris 2013 ilmunud sooloalbumiga "Mina" tähistas Vaiksoo oma muusikalikarjääri 15. aastapäeva. 2021. aastal ilmus Vaiksoo ja tema poja album "Valguses ja varjus", mis on pühendatud teksti autorile Leelo Tunglale. Filipiinidelt pärit näitleja Rommel Singsoniga on tal poeg Ron Jonathan (sündinud 2004). Vaiksoo praegune elukaaslane on jurist Mihkel Nukka, neil on ühine tütar (sündinud 2020). Nele-Liis Vaiksoo isa Raul Vaiksoo on arhitekt ja ema Liia Vaiksoo on olnud rahvusooperi Estonia kostüümiala töötaja. Tema vend Raul-Markus Vaiksoo on tantsuõpetaja. Nele-Liis Vaiksoo on läbinud 2022. aastal poolpika Ironmani triatloni. Lauri Liiv: lõbusaid lugusid on ajapikku kogunenud päris värvikaid ERR Menu, 10.02.2024. Vabariigi aastapäeva sündmused jõuavad kodudesse ERR-i kanalite vahendusel ERR Menu, 22.02.2024. Pildid peaproovist: kontsertlavastus "Ellujäämise kunstid ristteel" ERR Menu, 03.08.2024. Anu Saagim (20. detsember 2022). "„Hommikusöök staariga" | Nele-Liis Vaiksoo: kui sa tead raskusi, millest su laps on üle saanud, ja siis ta teeb midagi vapustavat, lööb see sind täiesti pahviks". Õhtuleht. Vaadatud 20. detsembril 2022. Helen Arusoo. 16aastane Nele-Liis on väga enesekindel noor daam, ei karda ta suurt lava ega näkku puurivaid kaameraid (SLÕL) Eesti Päevaleht, 23. jaanuar 2001 "Minu teine mina. Raul ja Nele-Liis Vaiksoo" ETV, 4. mai 2018 Katariina Ratasepp. Nele-Liis Vaiksoo viis kihlatuga kokku õnnelik juhus: Mihkli tulek minu ellu õpetas, et alati ei pea üksi kangelast mängima Pere ja Kodu, 5. november 2020